Opplæringen er en rettighet til elever som ønsker det. Varighet er normalt 12 måneder og er ulønnet, siden opplæringen foregår i skole og er uten verdiskapning i bedrift. Selv om elevene er ferdige med grunnopplæringen og året regnes som læreperiode får deltakerne status som elev ved skolen. Så langt det lar seg gjøre skal elevene motta opplæring gjennom praksisplass i bedrift i perioder eller faste dager per uke. Elever som får tilbud om læreplass i løpet av skoleåret anbefales å tegne lærekontrakt og fortsette som lærling.